b'\n_START_ARTICLE_\nALOMAR\n_START_PARAGRAPH_\nALOMAR (Arctic Lidar Observatory for Middle Atmosphere Research) er et luftforskningsobservatorium som ligger p\xc3\xa5 toppen av fjellet Ramnan (376 moh) i And\xc3\xb8y kommune. Observatoriet er en del av And\xc3\xb8ya Space Center. Universiteter og forskningsobservatorier fra en rekke land har instumenter plassert p\xc3\xa5 ALOMAR, og bidrar til driftskostnadene. Observatoriet har en fast stab som tar seg av installasjon og gjennomf\xc3\xb8ringen av eksperimentene.\n_START_SECTION_\nAnlegget\n_START_PARAGRAPH_\nALOMAR best\xc3\xa5r av en moderne bygning med plass til en rekke vitenskapelige eksperimenter. Det er vinterbr\xc3\xb8ytet vei opp til observatoriet. Bygningen har vann, str\xc3\xb8m, h\xc3\xb8yhastighets internettforbindelse, mekanisk verksted, laboratorier, kontorer, kantine, m\xc3\xb8terom og overnattingsmuligheter.\n_START_SECTION_\nForskningsomr\xc3\xa5de\n_START_PARAGRAPH_\nObservatoriet har fjernm\xc3\xa5lingsutstyr som dekker atmosf\xc3\xa6ren fra bakken til stratosf\xc3\xa6ren. Aktive instrumenter (lidar og radar) sender ut kraftige pulser av elektromagnetisk str\xc3\xa5ling (lys eller mikrob\xc3\xb8lger) som reflekteres fra ulike komponenter (for eksempel ozon) i atmosf\xc3\xa6ren. P\xc3\xa5 den m\xc3\xa5ten oppn\xc3\xa5s en kartlegging av disse komponentenes konsentrasjon i forhold til h\xc3\xb8yde. Passiv fjernm\xc3\xa5ling utnytter emisjon (utsendelse) eller absorsjonen (opptak) av str\xc3\xa5ling i atmosf\xc3\xa6ren for \xc3\xa5 kartlegge innholdet av for eksempel sporgasser, elektroner eller aerosoler.'